b'\n_START_ARTICLE_\nDaktil (luna)\n_START_PARAGRAPH_\n(243) Ida I Daktil (mednarodno ime je (243) Ida I Dactyl) je majhna luna asteroida 243 Ida. Posnela ga je vesoljska sonda Galileo 28. avgusta 1993. Na posnetkih pa ga je odkrila Ann Harch 17. februarja 1994. Luna je dobila za\xc4\x8dasno ime S/1993\xc2\xa0(243)\xc2\xa01. Pozneje je dobila ime po mitolo\xc5\xa1kih bitjih daktilih iz gr\xc5\xa1ke mitologije. Daktili so \xc5\xbeiveli na gori Ida (znani sta dve gori Ida, ena je na Kreti, druga v Tur\xc4\x8diji). Beseda daktil pomeni v gr\xc5\xa1\xc4\x8dini prst.\n_START_SECTION_\nLastnosti\n_START_PARAGRAPH_\nLuna Daktil obkro\xc5\xbei asteroid Ida v 1,54 dneh na povpre\xc4\x8dni razdalji 108 km. Njena tirnica je nagnjena za 9\xc2\xb0 proti ekvatorju Ide. Tirnica ni popolnoma natan\xc4\x8dno dolo\xc4\x8dena, ker se je v \xc4\x8dasu snemanja sonda Galileo slu\xc4\x8dajno gibala zelo blizu ravnine tirnice._NEWLINE_Premer Daktila je samo 1,4 km. Nekateri trdijo, da je Daktil nastal ob trku neznanega telesa z asteroidom Ida. Drugi pa zagovarjajo hipotezo, da je Daktil nastal skupaj z Ido pred vsaj milijardo leti, ko je star\xc5\xa1evsko telo razpadlo. Po odkritju lune Daktil je pri astronomih obveljalo na\xc4\x8delo, da so lune asteroidov nekaj povsem obi\xc4\x8dajnega._NEWLINE_Daktil ima mo\xc4\x8dnej\xc5\xa1o absorbcijo blizu infrarde\xc4\x8dega dela spektra kot osrednje telo. Luna nima enakega spektra kot Ida v nobenem delu povr\xc5\xa1ine (glej sliko). Ima pa podobno odbojnost in splo\xc5\xa1ne zna\xc4\x8dilnosti. To daje slutiti, da je sestavljena iz podobnega materiala kot Ida. Nadaljnje raziskave bodo pokazale, \xc4\x8de so Ida, njena luna (ve\xc4\x8d lun\xc2\xa0?) in nekaj ostalih asteroidov bili v preteklosti segreti in razslojeni oziroma ali so sestavljeni iz popolnoma nespremenjenih preprostih hondritnih snovi.'